Той, хто хоць раз пабываў у Траецкім касцёле ў Ішкалдзі, напэўна, задаваўся лагічным пытаннем: адкуль на вітражы самага старога (1449 г.) неперабудаванага храма Беларусі красуецца НКВДэшная машына? Аказваецца, у 50-я гады на такім аўто чэкісты прыязджалі зачыняць касцёл. Плануючы зраўняць святыню з зямлёй, прыгналі тэхніку. Але вернікі літаральна леглі пад колы бульдозераў. Начальнік загадаў кіроўцы ехаць па жывых людзях — той адмовіўся. Гэты выпадак на памяць і адлюстравалі потым каляровымі шкельцамі вітражу.